钦定古今图书集成/明伦汇编/官常典/第730卷 > 巩彦晖
## 钦定古今图书集成/明伦汇编/官常典/第730卷 > 巩彦晖

按《畿辅通志》：“彦晖，易州人。与兄彦荣俱以武勇称。初，
彦荣以百夫长隶千户何伯祥麾下，累有战功。后告
老，以彦晖代之。诸军伐宋，彦晖累战有功。岁己未，兵
次武昌，宋援兵四集，彦晖逆战，有舟数十来挑战，彦
晖逐之入湖中，伏出，围彦晖数匝，左右莫能近。彦晖
以短兵接，身被重伤，度不可免，遂投水中。敌援之出”，
载归江州，见宋官不屈，问以事，不对，竟死，年五十有
六。